Kommissionens forordning (EF) nr. 192/2001

af 30. januar 2001

om ændring af forordning (EF) nr. 2342/1999 om gennemførelsesbestemmelser for præmieordningerne i oksekødsektoren

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), særlig artikel 4, stk. 8, artikel 13, stk. 5, og artikel 50, andet led, og

ud fra følgende betragtninger:

(1) I forbindelse med ekstensiveringsbeløbet omhandlet i artikel 32 i Kommissionens forordning (EF) nr. 2342/1999 af 28. oktober 1999 om gennemførelsesbestemmelser for Rådets forordning (EF) nr. 1254/1999 om den fælles markedsordning for oksekød, for så vidt angår præmieordningerne(2), senest ændret ved forordning (EF) nr. 2733/2000(3), fastsættes bedriftens belægningsgrad på grundlag af bl.a. antallet af handyr, køer og kvier på bedriften i det pågældende kalenderår. Som følge af den vanskelige situation på oksekødmarkedet med en stærkt faldende efterspørgsel, navnlig fordi forbrugerne vender sig bort fra dette marked i foruroligelse over det stigende antal konstaterede tilfælde af bovin spongiform encephalopati, forbliver dyrene på produktionsenheden længere end normalt. De indgår i beregningen af bedriftens belægningsgrad, og producenten kan derfor blive udelukket fra at modtage ekstensiveringsbeløbet, hvilket er i strid med det tilstræbte mål.

(2) For ikke at straffe producenten i denne særlige situation bør der derfor i en begrænset periode anvendes en fast korrektionskoefficient for antallet af storkreaturer (SK) konstateret på bedriften i den periode, der tages i betragtning ved beregning af belægningsgraden, såfremt den særlige markedssituations virkninger for den periode, dyrene holdes på bedriften, godtgøres, og uden at ekstensiveringsprincippet derved tilsidesættes.

(3) Forordning (EF) nr. 2342/1999 fastsætter i artikel 42 regler vedrørende konteringsåret for dyr, der er omfattet af bl.a. ordningen for den særlige præmie. Som følge af den vanskelige situation på oksekødmarkedet med en stærkt faldende efterspørgsel, navnlig fordi forbrugerne vender sig bort fra dette marked i foruroligelse over det stigende antal konstaterede tilfælde af bovin spongiform encephalopati, er slagtningen og eksporten af dyr stadig stærkt reduceret eller helt gået i stå, og den er udsat til 2001 for dyr, der skulle have været slagtet eller eksportert i 2000. Denne særlige situation medfører i de medlemsstater, der har besluttet at yde den særlige præmie på slagtnings- eller eksporttidspunktet i overensstemmelse med forordningens artikel 8, at producenterne ikke modtager den særlige præmie for 2000, hvilket er i strid med foranstaltningens formål.

(4) Der bør derfor åbnes mulighed for, at de producenter, der har måttet udsætte slagtningen eller eksporten af deres dyr til 2001, i en begrænset periode kan indgive ansøgning om den særlige præmie for 2000.

(5) I betragtning af situationens udvikling bør denne forordning træde i kraft straks.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

Forordning (EF) nr. 2342/1999 ændres således:

1) I artikel 32 indsættes som stk. 12:

"12. Ved anvendelsen af denne artikel multipliceres antallet af SK konstateret på bedriften i perioden mellem den 15. oktober 2000 og den 15. marts 2001 med koefficienten 0,8.

Denne foranstaltning træffes på den betingelse, at det på en for medlemsstaten tilfredsstillende måde godtgøres, at dyr som følge af den særlige markedssituation holdes længere på bedriften end i en normal situation."

2) I artikel 42 indsættes som stk. 3:"Uanset de foregående stykker og artikel 35, stk. 1, gælder det ved ydelse af den særlige præmie efter en af valgmulighederne i artikel 8, at hvis dyret er slagtet mellem den 1. januar og den 28. februar 2001, og hvis præmieansøgningen for dette dyr indgives senest den 15. marts 2001 for kalenderåret 2000, er konteringsåret efter anmodning fra producenten 2000 og præmiebeløbet det, der gjaldt den 31. december 2000."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. januar 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21.

(2) EFT L 281 af 4.11.1999, s. 30.

(3) EFT L 316 af 15.12.2000, s. 44.